Broj: 711-I-487-P-219-18/19-08-11

Zagreb, 1. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ivana Kovačića, zastupnika u Hrvatskom saboru do 5. prosinca 2017.g.,** pokrenutom Odlukom Povjerenstva broj: 711-I-1545-P-219/18-06-11 od 9. studenog 2018.g., na 37. sjednici, održanoj 1. veljače 2019.g., donosi sljedeću

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u Izvješću o imovinskom stanju dužnosnika podnesenom povodom prestanka obnašanja dužnost 11. svibnja 2015.g., Izvješću o imovinskom stanju povodom stupanja na dužnost 28. svibnja 2015.g., Izvješću o imovinskom stanju povodom stupanja na dužnost 26. siječnja 2016.g., Izvješću o imovinskom stanju povodom promjene 29. veljače 2016.g., Izvješću o imovinskom stanju povodom prestanka obnašanja dužnost 15. studenog 2016.g., Izvješću o imovinskom stanju povodom ispravka 28. studenog 2016.g., Izvješću o imovinskom stanju povodom prestanka obnašanja dužnost 18. svibnja 2017.g., Izvješću o imovinskom stanju povodom stupanja na dužnost 7. lipnja 2017.g., Izvješću o imovinskom stanju povodom prestanka obnašanja dužnost 12. prosinca 2017.g., s imovinom utvrđenom u postupku provjere na temelju pribavljenih podataka od nadležnih državnih tijela, u odnosu na podatke o vlasništvu nekretnine dužnosnikove supruge,** **dužnosnik Ivan Kovačić, zastupnik u Hrvatskom saboru do 3. prosinca 2017.g., počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Ivanu Kovačiću neće se izreći sankcija s obzirom da je od prestanaka obnašanja dužnosti zastupnika u Hrvatskom saboru proteklo više od 12 mjeseci.**

Obrazloženje

Povjerenstvo je na 27. sjednici, održanoj 9. studenog 2018.g., pokrenulo postupak za odlučivanje o sukobu interesa protiv dužnosnika Ivana Kovačića, zastupnika u Hrvatskom saboru do 5. prosinca 2017.g., zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju dužnosnika podnesenom povodom prestanka obnašanja dužnost 11. svibnja 2015.g., Izvješću o imovinskom stanju povodom stupanja na dužnost 28. svibnja 2015.g., Izvješću o imovinskom stanju povodom stupanja na dužnost 26. siječnja 2016.g., Izvješću o imovinskom stanju povodom promjene 29. veljače 2016.g., Izvješću o imovinskom stanju povodom prestanka obnašanja dužnost 15. studenog 2016.g., Izvješću o imovinskom stanju povodom ispravka 28. studenog 2016.g., Izvješću o imovinskom stanju povodom prestanka obnašanja dužnost 18. svibnja 2017.g., Izvješću o imovinskom stanju povodom stupanja na dužnost 7. lipnja 2017.g., Izvješću o imovinskom stanju povodom prestanka obnašanja dužnost 12. prosinca 2017.g. i stanja imovine kako proizlazi iz podataka prikupljenih od nadležnih tijela.

Člankom 3. ZSSI-a propisano je tko se smatra dužnosnikom u smislu navedenog Zakona i na koje osobe se navedeni Zakon primjenjuje. Podstavkom 3. navedenog članka propisano je da su zastupnici u Hrvatskom saboru dužnosnici u smislu navedenog Zakona dok je podstavkom 4. propisano da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu odredbi ZSSI-a. Stoga je i Ivan Kovačić, povodom obnašaja dužnosti potpredsjednika Vlade Republike Hrvatske i ministra uprave do 28. travnja 2017.g. te zastupnika u Hrvatskom saboru do 5. prosinca 2017.g, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će temljem članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o tom obavijestiti nadležna državna tijela.

Povodom zaprimljene prijave, a na temelju članka 24. ZSSI-a, Povjerenstvo je prikupilo podatke od zemljišnoknjižnog odjela nadležnog suda, Zajedničkog informacijskog sustava za zamljišne knjige i katastar te Informacijskog sustava Porezne uprave.

Na traženje Povjerenstva, Općinski sud u Omišu, zemljišnoknjižni odjel Omiš, dostavio je 18. srpnja 2018.g. Potvrdu, broj: 57070/2018 od 11. srpnja 2018.g., kojom se potvrđuje da Ivan Kovačić, ………………….., nije upisan kao vlasnik nekretnina na području nadležnosti navedenog zemljišnoknjižnog odjela.

Uvidom u Zajednički informacijski sustav za zemljišne knjige i katastar, pretragom po OIB-u dužnosnika, utvrđeno je da je dužnosnik Ivan Kovačić vlasnik nekretnine upisane u poduložak ……………………………………….. Nekretninu čini dvosobni stan na II katu, ukupne površine 59,51 m2. Povjerenstvo je Uvidom u Informacijski sustav Porezne uprave utvrđeno je da je dužnosnik Ivan Kovačić 2016.g. stekao stan u Omišu, povr. 59,51 m2, na temelju kupoprodaje. Porezna obveza za navedeno stjecanje nastala je 19. ožujka 2016.g. Uvidom u podnesena Izvješća o imovinskom stanju utvrđeno je da je navedenu nekretninu dužnosnik Ivan Kovačić Povjerenstvu prvi put prijavio u Izvješću povodom prestanka obnašanja dužnosti 15. studenog 2016.g., čime je u pogledu navedene nekretnine ispunio obvezu prijave koju mu nameću odredbe ZSSI-a.

Nadalje, uvidom u Informacijski sustav Porezne uprave utvrđeno je da je dužnosnikova supruga, ……………………., u 2014.g. stekla dvije nekretnine na području k.o. Split. Obje nekretnine stečene su Darovanjem. Kod prve nekrentnine, …………………, građevinsko zemljište povr. 10 m2, porezna obveza nastala je, prema podacima Porezne uprave, 3. veljače 2014.g., dok je kod druge nekretnine, ………………………, građevinsko zemljište povr. 497 m2, porezna obveza nastala 31. ožujka 2014.g

Uvidom u arhivu podnesenih Izvješća o imovinskom stanju dužnosnika utvrđeno je da je dužnosti dužnosnik Ivan Kovačić podnio slijedeća Izvješća:

* Izvješće o imovinskom stanju povodom prestanka obnašanja dužnost 11. svibnja 2015.g.
* Izvješće o imovinskom stanju povodom stupanja na dužnost 28. svibnja 2015.g.
* Izvješće o imovinskom stanju povodom stupanja na dužnost 26. siječnja 2016.g.
* Izvješće o imovinskom stanju povodom promjene 29. veljače 2016.g.
* Izvješće o imovinskom stanju povodom prestanka obnašanja dužnost 15. studenog 2016.g.
* Izvješće o imovinskom stanju povodom ispravka 28. studenog 2016.g.
* Izvješće o imovinskom stanju povodom prestanka obnašanja dužnost 18. svibnja 2017.g.
* Izvješće o imovinskom stanju povodom stupanja na dužnost 7. lipnja 2017.g.
* Izvješće o imovinskom stanju povodom prestanka obnašanja dužnost 12. prosinca 2017.g.

Redovitom provjerom podataka iz navedenih Izvješća o imovinskom stanju dužnosnika Povjerenstvo je utvrdilo nesklad između podataka koji su u njemu navedeni i stanja imovine dužnosnika kako proizlazi iz pribavljenih podataka od Porezne uprave, u pogledu neprijavljivanje nekretnina koje je supruga dužnosnika …………. stekla 2014.g.

Sukladno članku 26. ZSSI-a, Povjerenstvo je Zaključkom broj: 711-I-1202-P-219/18-04-11 od 25. rujna 2018.g., pozvalo dužnosnika da u roku od 15 dana dostavi pisano očitovanje s potrebnim dokazima u kojem će pojasniti utvrđeni nesklad.

Dužnosnik je dana 15. listopada 2018.g. dostavio očitovanje u kojem je naveo kako nije znao da je njegova supruga stekla predmetne nekretnine iz razloga što se obvezala ocu da o navedenom darovanju neće nitko znati, a zbog složenosti obiteljskih odnosa. Tako ga supruga nije izvijestila jer se ne radi o bračnoj stečevini.

Dužnosnik je dostavljenim očitovanjem na Zaključak potvrdio da je supruga stekla predmetne nekretnine te da ih je propustio prijaviti u podnesenim izvješćima. Povjerenstvo je utvrdilo kako dužnosnik dostavljenim očitovanjem nije opravdao utvrđeni nesklad te je na temelju članka 27. ZSSI-a odlučilo pokrenuti postupak zbog kršenja odredbi iz članka 8. i 9. ZSSI-a.

Odluka o pokretanju postupka dostavljena je dužnosniku 21. studenog 2018.g., te se na istu dužnosnik pisano očitovao očitovanjem koje je Povjeresntvo zaprimilo 6. prosinca 2018.g.

U očitovanju dužnosnik navodi kako je nesporna činjenica da su predmetne nekretnine izazvale nesklad između stvarnog stanja i Izvješća o imovinskom stanju dužnosnika. Dužnosnik ponavlja kako o stjecanju predmetnih nekretnina nije znap iz razloga što se njegova supruga obvezala ocu da o darovanju neće nitko znati. Dužnosnik ističe kako se radi o djedovini koja je u njihovoj obitelji unazad 50 godina te da nije riječ o bračnoj stečevini niti o imovini koja je stečena tijekom ili nakon njegovog obnašanja dužnosti. Dužnosnik također navodi kako je ispravio Izvješće o imovinskom stanju dužnosnika te je imovinu supruge stečenu darovanjem naknadno prijavio.

Slijedom navedenog, Povjerenstvo utvrđuje kako dužnosnik nije dostavio odgovarajuće dokaze potrebne za usklađivanje prijavljene imovine i imovine s utvrđenom u postupku provjere s pribavljenim podacima o imovini dužnosnika. Dužnosnikovi navodi kako za predmetno stjecanje, iz razloga koje navodi, nije znao jesu životni, ali dužnosnik nije dostavio dokaz u prilog svojih tvrdnji (primjerice ovjerenu izvaju supruge ili dr.).

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo dužnosniku neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti zastupnika u Hrvatsko saboru.

Slijedom navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivan Kovačić, osobnom dostavom

2. Objava na internetskoj stranici Povjerenstva

3. Pismohrana